Diari Oficial de la Generalitat Valenciana


Sumari del DOGV 6996, del 04-04-2013 (2013/2964)

RESOLUCIÓ de 12 de març de 2013, del director general de Justícia, per la qual es resol inscriure els nous Estatuts del Col·legi Oficial de Graduats Socials de Castelló.
-------------------------------------------------------------------------------------------------------------------------------------------------------------------------

### Dades del document

Número de DOGV
:   6996

Data del DOGV
:   04-04-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/2964


Data del document
:   12-03-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 12 de març de 2013, del director general de Justícia, per la qual es resol inscriure els nous Estatuts del Col·legi Oficial de Graduats Socials de Castelló.  
  
 [2013/2964]  
Vist l'expedient de modificació estatutària instruït a instàncies del Col·legi Oficial de Graduats Socials de Castelló, inscrit amb el número 79 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció dels nous estatuts en l'esmentat Registre, atesos els següents:  
  
Fets  
1. Vicente Arrandis Ventura, en qualitat de secretari del Col·legi Oficial de Graduats Socials de Castelló, va presentar, en data 4 de maig de 2012, una sol·licitud d'inscripció dels nous Estatuts del Col·legi Oficial de Graduats Socials de Castelló en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
2. Per mitjà de l'ofici de 12 de juliol de 2012, el Servici d'Entitats Jurídiques de la Conselleria de Justícia i Benestar Social va formular observacions prèvies al control de legalitat en relació amb la inscripció dels nous estatuts, amb la sol·licitud que s'esmenara la petició inicial, i es va concedir el termini d'un mes a l'efecte.  
3. Amb data 4 de febrer de 2013, va tindre entrada, en el Registre Auxiliar de la Conselleria de Governació i Justícia, un escrit de Vicente Arrandis Ventura, en qualitat secretari general del Col·legi Oficial de Graduats Socials de Castelló, en contestació a l'ofici de 12 de juliol de 2012, on es remetia, amb les correccions oportunes, el text modificat dels nous estatuts del Col·legi.   
4. El text final dels nous Estatuts del Col·legi Oficial de Graduats Socials de València, va ser aprovat per la Junta General del Col·legi el 20 de setembre de 2012, segons el certificat del secretari general del Col·legi, amb el vistiplau del president, de data 28 de gener de 2013.  
  
5. El nou text dels estatuts figura com a annex a esta resolució, i es dóna ací per reproduït.  
  
Fonaments de dret  
1. S'han revisat els nous Estatuts del Col·legi Oficial de Graduats Socials de Castelló i estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
2. Els estatuts han sigut aprovats amb els requisits i les formalitats previstos en l'esmentat article i en els estatuts del Col·legi.  
3. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia competent, perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
Vistos l'article 36 de la Constitució i l'article 49.1.22.a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i la resta de disposicions complementàries de pertinent aplicació, es dicta la següent resolució:  
  
  
Primer  
Inscriure els nous Estatuts del Col·legi Oficial de Graduats Socials de Castelló en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar esta resolució en el Diari Oficial de la Comunitat Valenciana.  
  
Contra esta resolució, que posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 12 de març de 2013.- El director general de Justícia: Julián Ángel González Sánchez.  
  
  
ESTATUTS DEL COL·LEGI OFICIAL   
DE GRADUATS SOCIALS DE CASTELLÓ  
  
TÍTOL I  
Del Col·legi Oficial de Graduats Socials de Castelló  
  
Article 1. Naturalesa i àmbit  
1. El Col·legi Oficial de Graduats Socials de Castelló és una corporació de dret públic, reconegut per la Constitució i emparat per l'ordenament jurídic, amb personalitat jurídica pròpia i plena capacitat per al compliment de les seues finalitats, amb funcionament i estructura interna democràtica i règim de control pressupostari anual.  
  
2. En tot el que fa referència a l'exercici de la professió col·legiada de graduat social, té plena preferència d'aplicació el que regulen els Estatuts Generals dels Col·legis Oficials de Graduats Socials, aprovats pel Reial Decret 1415/2006, d'1 de desembre, o la normativa que els substituïsca.   
3. La representació del Col·legi dins de l'àmbit territorial de la Comunitat Valenciana correspondrà al Consell Valencià de Col·legis de Graduats Socials, i en l'àmbit nacional quedarà integrat en el Consell General com a òrgan superior que representa i coordina tots els col·legis de graduats socials d'Espanya.  
4. El Col·legi de Graduats Socials de Castelló té àmbit territorial provincial, sense perjuí que puga organitzar dins del seu àmbit les delegacions que considere oportunes per acord de la seua Junta de Govern i assenyalar-ne les respectives demarcacions.  
5. El domicili es fixa a Castelló, carrer del Poeta Verdaguer, número 26, entresòl, sense perjuí que puga traslladar-lo d'acord amb el que establixen estos estatuts.  
  
Article 2. Membres i incorporació  
1. El Col·legi estarà integrat pels que posseïsquen el títol de Graduat Social, Graduat Social Diplomat, Diplomat en Relacions Laborals o siga quina siga la denominació que tinga en el futur este títol, bé siga per canvi de denominació o per substitució o per creació amb abast i nivell equivalents, i s'incorporen al Col·legi.  
2. El nombre de professionals amb les condicions previstes que poden incorporar-se al Col·legi serà il·limitat, els quals hauran de complir les formalitats de sol·licitud d'inscripció i pagar les quotes establides a este efecte, i presentar la sol·licitud en el domicili del Col·legi, el qual haurà de notificar, al Consell Valencià de Col·legis de Graduats Socials i al Consell General de Graduats Socials d'Espanya, les altes i baixes que es produïsquen.  
  
Article 3. Idioma  
Atés que el Col·legi de Graduats Socials de Castelló es troba en una comunitat autònoma amb llengua pròpia, el valencià, l'ús d'esta s'ajustarà al que preveu la legislació autonòmica de la Comunitat Valenciana i, si és el cas, al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 4. Finalitats i funcions  
Constituïxen finalitats essencials del Col·legi l'ordenació de l'exercici d'esta activitat professional en l'àmbit de la seua competència territorial, la representació exclusiva d'esta, la defensa dels interessos socials i professionals dels col·legiats i la prestació de servicis comuns que faciliten el desenrotllament professional dels seus membres.  
1. Correspon al Col·legi dins del seu àmbit territorial l'exercici de les funcions següents:  
a) Ordenar, en l'àmbit de la seua competència, l'activitat professional dels col·legiats; vetlar per l'ètica i la dignitat professional i pel respecte degut als drets dels particulars, i exercir la facultat disciplinària en l'orde professional i col·legial.  
b) Posseir la representació i la defensa de la professió davant de l'Administració, institucions, jutjats i tribunals, entitats i particulars amb legitimació per a ser part en els litigis que afecten els interessos professionals i exercir el dret de petició d'acord amb la llei.  
c) Complir i fer complir als col·legiats les lleis i els estatuts professionals, així com les normes i decisions adoptades pels òrgans col·legials en matèria de la seua competència.  
d) Promoure l'organització d'un sistema d'assistència que permeta disposar dels servicis d'un graduat social per part d'aquells que no tinguen els recursos econòmics per a sufragar-se'ls.  
e) Participar, quan així es trobe establit per normes legals o reglamentàries, en els consells i òrgans consultius de les distintes administracions públiques en matèria de la competència de la professió de graduat social.  
f) Estar representat en els consells socials universitaris radicats en l'àmbit territorial del Col·legi sempre que així estiga previst en la corresponent legislació autonòmica en matèria d'universitats.  
  
g) Participar en l'elaboració dels plans d'estudis, sempre que siguen requerits amb esta finalitat pels centres docents on es cursen les ensenyances conduents a l'obtenció dels títols que habiliten per a l'exercici de la professió de graduat social; mantindre contacte permanent amb estos, i preparar la informació necessària per a facilitar l'accés a l'exercici professional dels nous col·legiats.   
h) Organitzar activitats i servicis comuns d'interés per als col·legiats de caràcter professional, formatiu, cultural, d'assistència i de previsió i d'altres d'anàlegs; proveir el sosteniment econòmic amb els mitjans necessaris, i organitzar, si és el cas, cursos per a la formació professional dels postgraduats.   
i) Procurar l'harmonia i la col·laboració entre els col·legiats i perseguir la competència deslleial entre ells.  
j) Adoptar mesures conduents a evitar l'intrusisme professional.  
k) Intervindre en via de conciliació o arbitratge en les qüestions que, per motius professionals, se susciten entre col·legiats.  
l) Resoldre per laude, a instàncies de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la professió.  
m) Emetre informe en els procediments judicials o administratius en què es discutisquen honoraris professionals, així com establir, si és el cas, servicis voluntaris per al seu cobrament.  
n) Exercir les funcions que li siguen encarregades per l'Administració i col·laborar amb esta per mitjà de la realització d'estudis, emissió d'informes, elaboració d'estadístiques i altres activitats relacionades amb les seues finalitats que puguen ser-li encarregades o acorde realitzar per iniciativa pròpia.  
o) Exercir la representació que establisquen les lleis per al compliment de les seues finalitats.  
p) Facilitar als jutjats i tribunals la llista dels col·legiats que puguen ser requerits o designats per a intervindre com a pèrits en assumptes judicials.  
q) Les altres funcions que redunden en benefici dels interessos professionals dels col·legiats.  
r) La protecció dels interessos dels consumidors i usuaris dels servicis dels seus col·legiats.   
s) Atendre, dins del seu àmbit territorial, les sol·licituds d'informació sobre els seus col·legiats i sobre les sancions fermes que se'ls imposen, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la llei.  
t) Les altres que establisca la legislació estatal o autonòmica.  
  
2. Els acords, les decisions i les recomanacions del Col·legi Oficial de Graduats Socials de Castelló han d'observar els límits i adequar-se, en tot cas, a la Llei 15/2007, de 3 de juliol, de Defensa de la Competència.  
  
Article 5. Estatuts  
Per a qualsevol modificació estatutària es tindran en compte els mateixos requisits que per a la seua aprovació.  
  
Article 6. Tractament del Col·legi  
El Col·legi de Graduats Socials de Castelló tindrà el tractament d'excel·lentíssim, sense perjuí de poder ser modificat si de conformitat amb altres circumstàncies li corresponguera un altre distint.  
  
Article 7. Tractament del president del Col·legi  
El president del Col·legi de Graduats Socials de Castelló tindrà el tractament d'il·lustríssim, llevat que per altres circumstàncies li corresponga un altre distint.  
  
Article 8. Indumentària  
El president del Col·legi, els vocals electius i els membres de la Junta de Govern usaran toga, així com la medalla corresponent al seu càrrec, si n'hi ha, en audiències públiques i actes solemnes als quals acudisquen en l'exercici dels càrrecs.  
  
Article 9. Insígnia  
1. La insígnia oficial de la professió de graduat social està constituïda per una balança de la justícia, entre els platets de la qual hi ha dos espigues de blat que emmarquen una roda dentada, símbol del treball, en el peu de la qual es llig Iusticia socialis i té com a fons uns rajos daurats i fulgurants. Esta insígnia és comuna per a tots els col·legis d'Espanya i la fixa el Consell General.  
2. El Col·legi de Castelló podrà tindre un logotip professional propi que identifique de forma clara i senzilla la professió de graduat social.  
  
  
Article 10. Distincions  
1. En els actes oficials solemnes, els membres de la Junta de Govern portaran una medalla on es reproduïsca la insígnia professional, en la base de la qual es llegirà el títol del col·legi, subjecta amb cordó de seda verda maragda. Esta medalla serà d'or o daurada per al president i de plata o platejada per a la resta de components de la Junta.  
2. Les esmentades medalles expressades en miniatures de dos centímetres les podran dur sobre qualsevol vestit les persones que tinguen o hagen tingut càrrecs en el Col·legi de Graduats Socials de Castelló, així com els presidents i col·legiats d'honor.  
  
Article 11. Honors i recompenses  
La Junta de Govern està facultada per a premiar els mèrits que en l'exercici de la professió contraguen els col·legiats, i els servicis que li presten les persones o entitats alienes al Col·legi. Amb esta finalitat, la Junta de Govern del Col·legi de Graduats Socials de Castelló elaborarà un reglament específic.  
  
  
  
  
  
  
  
  
TÍTOL II  
Dels col·legiats  
  
CAPÍTOL PRIMER  
De la incorporació  
  
Article 12. Classes de col·legiats  
a) Exercent lliure de la professió per compte propi, bé de forma individual bé de forma associada o col·lectiva, persona física o persona jurídica d'acord amb el que establix la Llei de Societats Professionals.   
  
b) Exercent de la professió per compte d'altri mitjançant una relació laboral, i sempre que esta contractació siga necessàriament en qualitat de graduat social. Quan la legislació reguladora de la respectiva funció pública establisca el deure o la possibilitat de col·legiació professional de determinats funcionaris, s'assimilaran als graduats socials exercents per compte d'altri aquells graduats socials que presten els seus servicis en qualitat de funcionaris d'organismes oficials de l'Estat, la comunitat autònoma, la província o el municipi o qualsevol altre en què hagen ingressat per raó del títol de Graduat Social, Graduat Social Diplomat o de Diplomat en Relacions Laborals i que se'ls haja exigit este per a obtindre el càrrec i sempre que la funció que s'ha de realitzar siga l'específica de graduat social.  
c) No-exercent.  
d) Emèrit. S'hi inclouran els col·legiats jubilats i les persones que, per raó de circumstàncies excepcionals apreciades per la Junta de Govern mereixen esta consideració.  
  
Article 13. Obligatorietat  
a) Per a l'exercici de la professió de graduat social és obligatòria la col·legiació per compte propi o per compte d'altri.  
b) La col·legiació com a no-exercent o com a emèrit és potestativa.  
  
  
Article 14. Col·legiació de persones jurídiques  
En este punt caldrà ajustar-se al que disposa la Llei de Societats Professionals amb les modificacions o les reglamentacions vigents en cada moment.  
Una societat professional integrada per més d'un graduat social com a persona física requerirà la col·legiació en la modalitat corresponent de totes les persones físiques amb el títol de Graduat Social que integren la societat professional, amb independència que com a tal la societat puga actuar de forma independent d'acord amb la llei, amb número propi de col·legiació i inscrita en el Registre que a este efecte hi ha en el Col·legi, i amb les normes pròpies de responsabilitat legal i disciplinària que així mateix estan establides en la llei.  
  
Article 15. Títols honorífics  
Podran ser nomenats presidents o col·legiats d'honor aquelles persones que reben este nomenament per acord de Junta General del Col·legi, a proposta de la Junta de Govern, i en atenció als mèrits i servicis rellevants prestats a favor de la professió o del mateix Col·legi i amb els drets i les competències que el Reglament d'honors del Col·legi i, en defecte d'este, la Junta General establisca.  
  
Article 16. Incorporació al Col·legi  
1. La col·legiació se sol·licitarà per mitjà d'una instància dirigida al president del Col·legi, i s'hi adjuntarà la documentació pertinent. Els col·legiats disposaran dels mitjans necessaris perquè els sol·licitants puguen tramitar, per via electrònica, la seua col·legiació en els termes previstos per la legislació en vigor.  
2. La incorporació al Col·legi Oficial de Graduats Socials de Castelló requerix el compliment dels requisits següents:  
a) Ser major d'edat i no estar incurs en cap causa que impedisca l'exercici professional.  
b) Estar en possessió del títol habilitant de Graduat Social, Graduat Social Diplomat, Diplomat en Relacions Laborals. Així mateix els títols estrangers homologats o reconeguts a Espanya com un dels anteriors.  
   
c) No tindre antecedents penals que l'inhabiliten per a l'exercici de la professió.  
d) Pagar la quota d'ingrés o altres aportacions fixades pel Col·legi per acord de Junta de Govern o la Junta General.  
3. La col·legiació podrà ser denegada:  
a) Quan els documents presentats siguen insuficients o oferisquen dubtes sobre la seua autenticitat.  
b) Quan l'interessat complisca una condemna imposada pels tribunals de justícia que comporte la pena accessòria d'inhabilitació absoluta o especial per a l'exercici de la professió.  
c) Quan haguera sigut expulsat d'un altre Col·legi i no haguera obtingut expressa rehabilitació.  
d) Quan es trobe suspés en l'exercici de la professió en virtut de sanció disciplinària imposada per un altre Col·legi o pel Consell Valencià de Col·legis de Graduats Socials o pel Consell General.  
  
e) Quan es trobe incurs en causa d'incompatibilitat o prohibició per a l'exercici de la professió.  
f) Quan el peticionari, procedent d'un altre Col·legi, no justifique complidament haver pagat les quotes i drets que li corresponien en el Col·legi d'origen.  
4. El secretari del Col·legi examinarà la instància, així com els documents adjunts a esta, emetrà el corresponent informe i sotmetrà la sol·licitud a la decisió de la Junta de Govern, la qual acceptarà o denegarà la sol·licitud d'incorporació dins del termini de dos mesos comptadors des de la presentació de la sol·licitud, sense perjuí que, quan siga procedent, puga requerir, amb suspensió del termini per a resoldre, l'esmena de defectes de la sol·licitud o l'aportació de documents necessaris, en la forma escaient i amb els efectes previstos en l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La resolució serà notificada a l'interessat per escrit, amb el vistiplau del president del Col·legi.  
La falta de resolució expressa de la sol·licitud en el termini de dos mesos determinarà que la incorporació al Col·legi s'entenga autoritzada per silenci administratiu positiu.   
5. Contra les resolucions denegatòries de les peticions d'incorporació, podrà reclamar-se en alçada davant del Consell Valencià de Col·legis de Graduats Socials, i la reclamació haurà de formular-se en el termini d'un mes des de la notificació de la resolució expressa.  
6. La col·legiació com a no-exercent o col·legiat emèrit requerirà la constància de la titulació, absència d'inhabilitació per sanció disciplinària de caràcter col·legial no caducada i tindrà el seu propi registre i reglamentació interna aprovada per la Junta de Govern i la Junta General.  
  
Article 17. Requisits de l'exercici professional  
1. Per a l'exercici de la professió de graduat social en tot el territori nacional serà requisit indispensable i suficient estar inscrit en un sol col·legi, siga quin siga el seu àmbit territorial. La incorporació obligatòria en el col·legi de Castelló serà quan radique en esta província el domicili professional únic o principal.  
2. La col·legiació com a no-exercent o emèrit no faculta per a l'exercici de la professió.  
  
Article 18. Causes que impedixen l'exercici professional  
A més del que s'ha previst en articles anteriors sobre la inhabilitació i l'expulsió de qualsevol col·legi fins que esta siga resolta, són causes especials que impedixen l'exercici professional:  
a) La invalidesa en grau d'incapacitat permanent total per a la professió de graduat social.  
b) La incapacitació civil.  
  
Article 19. Normativa supletòria  
En tot allò no previst en els articles precedents sobre normes d'accés, caldrà ajustar-se al que dispose la normativa estatal bàsica, la normativa autonòmica i els Estatuts del Consell General de Col·legis de Graduats Socials d'Espanya.  
  
Article 20. Registre  
1. Els nous col·legiats quedaran inscrits en el Registre General del Col·legi per orde d'admissió d'instàncies.  
2. A més de l'esmentat registre general, la Secretaria del Col·legi tindrà al seu càrrec un registre especial de col·legiats en exercici, on s'indicarà els que exercixen la professió:   
a) Lliure per compte propi bé de forma individual o bé de forma associada o per mitjà de societat mercantil de caràcter professional.   
b) Per compte d'altri mitjançant una relació laboral amb una empresa o corporació per mitjà de relació especial.  
3. La incorporació justificada per mitjà del certificat corresponent del Col·legi acredita el graduat social com a tal sense que siga necessària cap designació o nomenament de l'Administració pública.  
  
4. El secretari del Col·legi remetrà, al principi de cada any, una llista de tots els graduats socials exercents incorporats a este, així com dels que hagen cessat en l'esmentat període, a tots els jutjats i tribunals del seu territori, o bé al deganat que centralitze estes funcions d'informació als jutjats, així com als organismes de l'Administració que tinguen directa relació amb la professió i requerisquen el nomenament de graduats socials com a pèrits, servicis d'assessorament a particulars i semblants.  
5. El registre serà electrònic i incorporarà no sols els graduats socials sinó també les societats professionals en l'objecte de les quals es trobe l'exercici d'esta professió.  
  
Article 21. Drets i deures dels admesos  
Els aspirants admesos pagaran les quotes d'incorporació, les derrames i la resta d'aportacions aprovades pel Col·legi, la quantia conjunta de les quals no podrà superar en cap cas els costos associats a la tramitació de la inscripció, i se'ls entregarà el carnet de col·legiat i la insígnia professional, si n'hi ha.  
  
Article 22. Prestació de jurament o promesa  
1. Els graduats socials, abans d'iniciar el seu exercici professional, hauran de prestar jurament o promesa d'acatament a la Constitució i a la resta de l'ordenament jurídic, i del fidel compliment dels deures de la professió de graduat social.  
2. El jurament o promesa es prestarà davant de la Junta de Govern en la forma i la solemnitat que esta designe, amb la possibilitat de fer-ho per escrit de forma provisional per a l'exercici, atés que l'acte de jurament o promesa de nous col·legiats es realitza amb la solemnitat pròpia una vegada a l'any.  
3. En l'expedient del col·legiat haurà de constar la data del jurament o promesa.  
  
Article 23. Àmbit territorial de l'exercici professional  
1. El graduat social incorporat a qualsevol col·legi de graduats socials d'Espanya podrà prestar els seus servicis professionals lliurement en tots els assumptes que li siguen encarregats dins del territori de l'Estat espanyol.  
2. En estos casos, quan l'exercici es duga a terme en un territori diferent de la província de Castelló, correspondrà al col·legi en el territori del qual s'exercisca l'activitat de graduat social, les competències d'este en matèria d'ordenació i potestat disciplinària.  
3. El Col·legi de Graduats Socials de Castelló, en benefici dels consumidors i usuaris, utilitzarà els oportuns mecanismes de comunicació i els sistemes de cooperació administrativa entre autoritats competents previstos en el capítol VI de la Llei 17/2009, de 23 de novembre, sobre el Lliure Accés a les Activitats de Servicis i el seu Exercici.  
  
Les sancions imposades, si és el cas, pel col·legi del territori on s'exercisca l'activitat professional produiran efectes en tot el territori espanyol.  
4. En el cas de desplaçament temporal a Espanya d'un professional d'un altre estat membre de la Unió Europea, que pretén l'exercici en la circumscripció del Col·legi de Castelló de la professió de graduat social, caldrà ajustar-se al que disposa la normativa vigent en aplicació del dret comunitari relativa al reconeixement de qualificacions, en especial al que establix el Reial Decret 1837/2008, de 8 de novembre, pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, i la Directiva 2006/100/CE, del Consell, de 20 de novembre de 2006, relatives al reconeixement de qualificacions professionals. Per a exercir d'esta manera temporal, d'acord amb la mencionada normativa, bastarà la comunicació a l'autoritat competent.  
  
  
CAPÍTOL SEGON  
De la pèrdua de la condició de col·legiat  
  
Article 24. Pèrdua  
1. La condició de col·legiat es perd:  
a) Per defunció o declaració de defunció.  
b) Per baixa voluntària per mitjà de comunicació dirigida al president del Col·legi.  
c) Per reiterat incompliment de l'obligació de pagar les quotes ordinàries i extraordinàries que hagen sigut acordades, a més de les altres càrregues col·legials a què estiga obligat. S'entén per reiterat incompliment en el termini de tres mesos en el pagament, de forma successiva o alterna, en el període d'un any.  
d) Per condemna ferma que implique la pena d'inhabilitació per a l'exercici de la professió de graduat social.  
e) Per sanció ferma d'expulsió del Col·legi acordada en expedient disciplinari.  
2. Correspon a la Junta de Govern acordar, en resolució motivada, la pèrdua de la condició de col·legiat en els supòsits dels apartats c), d) i e), i respecte als incisos a) i b) hauran de ser comprovats adequadament per la secretaria del Col·legi.  
3. En el supòsit de l'apartat c) els col·legiats podran rehabilitar els seus drets pagant el que deuen, que es podrà reclamar de totes les maneres hàbils en dret i de forma independent, així com els interessos legals i la quantitat corresponent com a nova incorporació.  
  
  
Article 25. Baixa en la col·legiació  
El graduat social que cause baixa en el Col·legi perdrà tots els drets inherents a esta condició i estarà obligat a tornar el carnet de col·legiat sense perjuí de la responsabilitat en què puga incórrer per un ús indegut d'este. En cas d'incompliment, el Col·legi anul·larà d'ofici el carnet de col·legiat.  
  
  
CAPÍTOL TERCER  
De les incompatibilitats  
  
Article 26. Causa d'incompatibilitat  
L'exercici professional de graduat social tindrà les incompatibilitats establides per llei. Només per mitjà d'una norma amb rang de llei podrà imposar-se l'exercici de forma exclusiva d'una professió o limitar l'exercici conjunt de dos o més professions.  
  
Article 27. Exercici professional il·legal o clandestí  
El Col·legi Oficial de Graduats Socials de Castelló exercitarà totes les accions, fins i tot penals, que siguen procedents per a evitar l'intrusisme professional.  
  
Article 28. Comunicació d'incompatibilitats i recursos  
1. El graduat social en qui concórrega alguna de les causes d'incompatibilitat haurà de comunicar-ho a la Junta de Govern i cessar immediatament en la situació d'incompatibilitat. Si no ho fa així, la Junta de Govern acordarà, amb expedient previ d'audiència a l'interessat, la suspensió del graduat social en l'exercici de la professió, mentres subsistisca la incompatibilitat, i ho comunicarà quan siga procedent als jutjats i òrgans de l'Administració que tinguen relació directa amb la professió.  
En el cas que es tinga coneixement que un graduat social exercix la professió a pesar d'estar incurs en una causa d'incompatibilitat legal, a instància de la Junta de Govern s'incoarà un expedient sancionador i, amb audiència prèvia a l'interessat, podrà concloure amb la suspensió de l'exercici de la professió.  
2. Desapareguda la incompatibilitat, el graduat social, amb la justificació prèvia d'este punt, podrà instar de la Junta de Govern l'alçament de la suspensió.  
3. L'acord pel qual es done de baixa per causa d'incompatibilitat podrà ser objecte de recurs d'alçada davant del Consell Valencià de Col·legis de Graduats Socials.  
4. La infracció del deure de cessar en la situació d'incompatibilitat així com l'exercici amb infracció de les incompatibilitats directament o per persona interposada, constituirà falta molt greu, sense perjuí de les responsabilitats que corresponguen.  
  
  
CAPÍTOL QUART  
Drets i deures dels col·legiats  
  
Article 29. Honors i distincions  
Els graduats socials col·legiats gaudiran dels drets, honors, preferències i consideracions reconegudes per les lleis a la professió.   
  
  
Article 30. Drets dels col·legiats  
1. Els col·legiats exercents tindran els drets següents:  
a) Romandre en el Col·legi, llevat que incórreguen en alguna de les causes determinants de la pèrdua de la seua condició de col·legiat recollides en els estatuts.  
b) Ser defesos pel Col·legi davant de les autoritats, entitats i particulars en l'exercici de la seua professió o per motiu d'esta en les seues justes reivindicacions.  
c) Utilitzar els servicis que establisca el Col·legi, entre estos, biblioteca, institucions de previsió social i benèfiques i les altres que puguen crear-se, sense perjuí que alguns d'estos servicis el Col·legi els puga reservar exclusivament als exercents.  
d) Ser representats i recolzats per la Junta de Govern en les seues justes reclamacions i en les negociacions per diferències que puguen sorgir com a conseqüència de l'exercici professional.  
e) Conéixer i estar informat de la marxa del Col·legi.  
f) Assistir als actes de caràcter corporatiu que faça el Col·legi.  
  
g) Usar el carnet de col·legiat i la insígnia.  
h) Ser elegits per als càrrecs de la Junta de Govern, del Consell Valencià de Col·legis de Graduats Socials i del Consell General d'Espanya, sempre que posseïsquen els requisits, i exercir els càrrecs per als quals hagen sigut elegits.  
i) Participar en la labor cultural i formativa que realitze el Col·legi.  
j) Usar la denominació d'assessor en la matèria corresponent, precedida de l'expressió graduat social.  
k) Usar toga en audiència pública i actes solemnes judicials.  
l) Assistir amb veu i vot en les assemblees generals del Col·legi.  
m) Formular queixes davant de la Junta de Govern contra la labor professional o col·legial de qualsevol dels seus membres.  
2. Els col·legiats no exercents i emèrits tindran dret a gaudir de tots els servicis, facultats i prerrogatives dels exercents amb les limitacions assenyalades estatutàriament i a excepció d'aquells drets inherents a l'exercici professional.   
  
Article 31. Deures dels col·legiats  
Els col·legiats tindran els deures següents:  
a) Exercir en tot moment la professió amb el degut decor i dignitat.  
b) Complir fidelment els estatuts i les normes vigents d'aplicació a la professió de graduat social.  
c) Exercir la professió atenint-se a les normes establides en el codi deontològic que aprove el Col·legi, el Consell Valencià de Col·legis de Graduats Socials o el Consell General de Col·legis Oficials de Graduats Socials d'Espanya. Este codi deontològic serà, en tot cas, d'acord amb la llei i accessible per mitjans electrònics, i precisarà les obligacions dels graduats socials, incloent-hi les relatives a les seues comunicacions comercials als efectes de salvaguarda de la independència i la integritat de la professió, així com, si és el cas, al secret professional.  
  
d) Actuar professionalment en qualsevol ocasió amb el seu nom i cognoms sense perjuí del que preveuen els articles 33 a 35 d'estos estatuts i del que establix la Llei 2/2007, de 15 de març, de Societats Professionals.  
e) Participar, a la Secretaria del Col·legi dins del termini de 30 dies, els canvis de domicili.  
f) Pagar, dins del termini, les quotes i les derrames al pagaments de les quals estan obligats com a col·legiats.  
g) Comparéixer davant de la Junta de Govern o de les comissions corresponents quan hi siguen requerits.  
h) Comunicar al Col·legi les suplències en les funcions professionals per qualsevol causa.  
i) Guardar el respecte degut a la Junta de Govern i a les comissions del Col·legi i complir els acords d'estes.  
j) Exercir amb zel i eficàcia els càrrecs per als quals van ser elegits i participar en les comissions del Col·legi quan els requerisca el president o la Junta de Govern.  
k) Guardar el secret professional, entenent per tal l'obligació i el dret de no revelar cap fet dels que tinguen coneixement a causa de l'exercici.  
l) Usar la toga en audiència pública i actes solemnes judicials.  
m) Contractar amb una companyia asseguradora la responsabilitat civil professional que puga derivar-se de l'exercici professional, bé siga per si mateixos o per mitjà de la pòlissa col·lectiva que puga subscriure el Col·legi amb esta finalitat, de manera que la Secretaria del Col·legi verificarà esta contractació i la vigència d'esta anualment. En cas de contractació per si mateix, la pòlissa no podrà tindre menys cobertures que les fixades en la col·lectiva, en garantia del ciutadà que accedix als servicis professionals del graduat social.  
n) Posar en coneixement del Col·legi els actes d'intrusisme que coneguen per a permetre l'actuació contra qui incórrega en esta pràctica, així com d'exercici il·legal.  
  
  
CAPÍTOL QUINT  
Dels despatxos col·lectius  
  
Article 32. Exercici conjunt de la professió  
El graduat social podrà exercir la seua professió conjuntament amb altres graduats socials, sota qualsevol de les formes que es reconeguen en la llei. També podrà exercir la seua professió conjuntament amb un altre professional titulat llevat que la llei ho impedisca.  
Les societats a través de les quals actuen hauran d'identificar el graduat social o els graduats socials que presten els servicis. Els graduats socials que exercisquen la professió en forma societària hauran d'identificar, en les seues relacions professionals, la societat a través de la qual actuen.  
  
Article 33. Registre de despatxos col·lectius  
Els despatxos col·lectius de graduats socials i, en particular, les societats professionals s'inscriuran en el Registre Especial de Despatxos Col·lectius del Col·legi, fent constar els noms i les circumstàncies de les persones que els integren i complint les obligacions de registre col·legial que a cada un resulten aplicables d'acord amb la legislació vigent. Les societats professionals en l'objecte de les quals estiga l'exercici de la professió de graduat social seran titulars i estaran subjectes als mateixos deures i drets que els graduats socials.  
  
  
Article 34. Requisits  
Tots els graduats socials integrats en un despatx col·lectiu hauran d'estar incorporats individualment al col·legi corresponent com a exercents.  
  
  
TÍTOL III  
Dels òrgans de govern dels col·legis  
  
CAPÍTOL PRIMER  
De la Junta de Govern  
  
Article 35. Òrgans de govern  
1. El govern dels col·legis correspon a:  
a) La Junta General de col·legiats.  
b) La Junta de Govern.  
c) El president.  
Article 36. Competències de la Junta de Govern  
1 La Junta de Govern serà l'òrgan d'execució i gestió dels acords de la Junta General, posseirà amb caràcter permanent l'administració del Col·legi i tindrà en tot moment la plena representació de la corporació.  
  
2. A més de les que s'establixen en estos estatuts, tindrà qualsevol funció en l'administració i gestió del Col·legi no encarregada a un altre òrgan distint i, amb caràcter específic, les següents:  
a) En general  
1. Sotmetre a votació en les juntes generals assumptes concrets d'interés col·legial.  
2. Resoldre l'admissió de titulats que sol·liciten incorporar-se al Col·legi.  
3. Vetlar perquè els col·legiats observen bona conducta en les seues relacions amb els òrgans jurisdiccionals, amb els seus companys i amb els clients, i també que en l'exercici de la seua professió despleguen la necessària diligència i competència.   
4. Impedir l'intrusisme i perseguir els infractors, així com els que faciliten esta conducta, siguen persones físiques o jurídiques, i exercir les accions que siguen pertinents contra estes.  
5. Proposar a la Junta General l'adopció de l'acord necessari quant a la quota d'incorporació al Col·legi.  
6. Proposar a la Junta General la determinació de les quotes de les distintes modalitats de col·legiats o l'absència d'estes per als emèrits.  
  
7. Proposar a la Junta General les quotes extraordinàries i les derrames.  
8. Recaptar l'import de les quotes.  
9. Convocar eleccions per a proveir els càrrecs de la Junta de Govern.  
10. Convocar juntes ordinàries i extraordinàries i assenyalar l'orde del dia per a cada una d'estes.  
11. Exercir les facultats disciplinàries respecte als col·legiats.  
12. Proposar a la Junta General l'aprovació dels reglaments d'orde interior.  
13. Nomenar les comissions i les seccions del Col·legi.  
14. Vetlar perquè en l'exercici professional s'observen les condicions de dignitat i prestigi que corresponen al graduat social.  
15. Deure d'informació als col·legiats de les qüestions que els puguen afectar.  
16. En general, exercir les funcions que no estiguen atribuïdes a un altre òrgan col·legial.  
17. Contractar el personal necessari, via laboral, contracte de prestació de servicis, personal becat, etc.  
18. Exercir totes les funcions en matèria econòmica i, sense cap exclusió, realitzar respecte del patrimoni del Col·legi qualsevol classe d'actes de disposició o gravamen i en especial:  
a) Administrar béns.  
b) Pagar i cobrar quantitats.  
c) Fer efectius lliuraments, donar o acceptar béns en pagament o per a pagament.  
d) Atorgar transaccions, compromisos o renúncies.  
e) Comprar, vendre, retraure, permutar purament o condicionalment, amb preu confessat o ajornat o pagat al comptat, qualsevol classe de béns i drets a excepció dels immobles que requerirà l'acord de l'Assemblea General.  
f) Acceptar a benefici d'inventari i repudiar herències i fer aprovar o impugnar peticions d'herències, i entregar o rebre llegats.  
  
g) Contractar, modificar, rescindir i liquidar assegurances de qualsevol classe.  
h) Actuar en caixes oficials, caixes d'estalvis i bancs, fins i tot el d'Espanya i les seues sucursals, i fer tot el que la legislació i les pràctiques bancàries permeten, seguir, obrir, cancel·lar comptes i llibretes d'estalvi, comptes corrents i de crèdit i caixes de seguretat.  
i) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit ja siga personal o amb pignoració de valors amb bancs, establiments de crèdit, fins i tot el Banc d'Espanya i les seues sucursals, i firmar els documents oportuns.  
j) Modificar, transferir, cancel·lar, retirar i constituir depòsits d'efectiu, valors provisionals i definitius.  
k) Totes les altres atribucions que s'establisquen en estos estatuts i en els reglaments de règim interior del Col·legi.  
19. Redactar els pressupostos i rendir comptes anuals.  
20. Proposar a la Junta General la inversió o la disposició del patrimoni col·legial quan es tracte d'immobles.  
21. Vetlar perquè els acords, les decisions i les recomanacions amb transcendència econòmica s'adapten a les exigències de la legislació de defensa de la competència.  
b) Amb relació als òrgans jurisdiccionals  
1. Fomentar i estretir les relacions de respectuosa cordialitat entre el Col·legi i els seus col·legiats amb la magistratura i els funcionaris del servici de l'Administració de Justícia en general i, en particular, amb els jutjats socials.  
2. Promoure l'organització d'un sistema d'assistència que permeta comptar amb els servicis d'un graduat social per part dels que no tinguen mitjans econòmics per a sufragar-los.  
3. Vetlar perquè en l'exercici de la funció representativa que tinguen els col·legiats d'acord amb la Llei Orgànica del Poder Judicial complisquen estos les obligacions inherents a la seua funció.  
4. Vetlar perquè els graduats socials en audiència pública i actes solemnes amb òrgans judicials usen toga i en les estrades se senten a la mateixa altura que funcionaris i la resta de professionals jurídics.  
5. Perseguir els comportaments contraris al deure de guardar secret i imposar les sancions disciplinàries que siguen procedents.  
6. Emparar els col·legiats que vegen vulnerat el seu dret a no ser obligats a declarar sobre fets o notícies coneguts en la seua actuació professional.  
c) Amb relació a altres organismes oficials  
1. Defendre, quan ho estime convenient i just, els col·legiats en l'exercici de les funcions de la professió o en ocasió d'estes.  
  
2. Promoure davant del Govern, de les autoritats i dels organismes oficials que tinga relació l'activitat de graduat social tot el que es considere beneficiós per a l'interés comú i per a la recta i ràpida administració de justícia.  
3. Informar de paraula o per escrit en nom del Col·legi dels projectes o les iniciatives que calga.  
3. Correspon igualment a la Junta de Govern vetlar perquè els acords, les decisions i les recomanacions amb transcendència econòmica s'adapten a les exigències de la legislació de defensa de la competència.  
  
Article 37. Composició de la Junta de Govern  
1. La Junta de Govern estarà composta per un president, un o més vicepresidents segons decidisca la Junta, un secretari, un tresorer i tants vocals com àrees de treball componen el Col·legi o s'estime convenient.  
2. El càrrec de president recaurà necessàriament en un col·legiat graduat social per compte propi o per compte d'altri en exercici i haurà de seguir en esta condició durant tot el seu mandat.  
3. El nombre de vocals no podrà ser inferior de cinc ni superior a quinze, i este nombre es decidirà per acord de Junta General a proposta de la Junta de Govern.  
Necessàriament, almenys un haurà de ser no exercent i un exercent per compte d'altri (exercent d'empresa). L'acord d'ampliar el nombre de vocals no exercents o exercents d'empresa a un màxim de dos per cada modalitat, així com el de crear una vocalia per a col·legiats emèrits, l'adoptarà la mateixa Junta de Govern i sotmetrà la seua aprovació a la Junta General.  
4. Delegacions.  
Les delegacions són òrgans descentralitzats de gestió territorial del Col·legi que atendran les mateixes finalitats que este, estan subjectes al règim del Col·legi i, en cap cas, posseiran capacitat autonormativa.  
  
Estaran gestionades per una comissió, integrada per un delegat i un administrador, si és procedent.  
Els delegats són responsables davant de la Junta de Govern a la qual informaran de les anomalies que s'observen en les delegacions a càrrec seu.  
La creació d'estos òrgans estarà a criteri de les necessitats detectades per la Junta de Govern per al millor compliment de les finalitats col·legials.  
Article 38. Elecció de càrrecs a la Junta de Govern  
1. La Junta General elegirà el càrrec de president per mitjà de votació nominal específica. Els càrrecs de vicepresident, tresorer i secretari seran designats per la mateixa Junta de Govern d'entre els vocals elegits per la Junta General i a proposta del president.  
2. Els càrrecs de la Junta de Govern tindran una duració de quatre anys, es renovaran per mitat cada dos i podran ser reelegits sense limitació, a excepció del president, que podrà exercir el seu càrrec fins a un màxim de dos períodes de quatre anys, en total huit, siguen continuats o alterns.  
3. Seran electors tots els inscrits en el cens que es troben en l'exercici dels seus drets i al corrent en les obligacions econòmiques.  
  
4. Podran ser candidats tots els col·legiats pertanyents a l'àmbit territorial del Col·legi que es troben d'alta i al corrent del pagament de les quotes col·legials, amb un mínim de dos anys de col·legiació ininterrompuda, per al còmput del qual podrà tindre's en compte el temps de col·legiació en un altre col·legi de graduats socials, en el període immediatament anterior i en la modalitat a la qual s'opta; que tenint la condició d'electors no estiguen incursos en prohibició o incapacitat legal o estatutària, i que no tinguen pendents de compliment sancions disciplinàries d'índole col·legial o judicial.  
5. La constitució dels òrgans de govern o la seua modificació haurà de comunicar-se en el termini de cinc dies hàbils al Consell General, al Consell Valencià de Col·legis de Graduats Socials i a l'òrgan competent de la Generalitat.  
  
Article 39. Exercici dels càrrecs  
L'exercici dels càrrecs de la Junta de Govern tindrà caràcter honorífic i gratuït.   
  
Article 40. Provisió de càrrecs vacants  
Quan es produïsquen vacants en la Junta de Govern abans de realitzar-se eleccions, estes seran cobertes pel candidat que haja obtingut major nombre de vots en les últimes eleccions; s'informaran els distints òrgans esmentats en el punt cinc del seu nomenament, i la seua duració serà la mateixa que per al càrrec que substituïx.  
S'exceptua el president que se substituïx reglamentàriament pel vicepresident fins a la primera Junta General que tinga lloc o l'extraordinària que puga convocar-se per a la seua elecció.  
També es procedirà a l'elecció parcial de vocals quan no siga possible cobrir les vacants pel sistema previst en el primer apartat d'este article.  
Quan no siga possible cobrir més de la mitat de les vacants, el Consell Valencià de Col·legis de Graduats Socials designarà una Junta Provisional entre el primer terç dels col·legiats més antics, i convocarà eleccions en el termini de 30 dies.  
  
CAPÍTOL SEGON  
Del procediment electoral  
  
Article 41. Electors i elegibles  
Tots els membres de la Junta de Govern seran elegits per votació ajustada al principi de lliure i igual participació dels col·legiats. El vot de cada col·legiat exercent tindrà doble valor, mentres que el de no-exercents i emèrits serà simple.  
Figuraran com a electors tots els inscrits en el cens que es troben en l'exercici dels seus drets i al corrent dels deures col·legials. El cens el formarà la Junta de Govern i constaran tots els col·legiats incorporats al Col·legi amb un mes d'antelació a la data de la convocatòria. La mateixa Junta de Govern resoldrà les reclamacions que puguen suscitar-se dins dels tres dies següents a la seua presentació i ho farà no més tard del quint dia anterior a l'elecció.  
  
Podran ser candidats els col·legiats que gaudint de la condició d'electors no estiguen incursos en una prohibició legal o estatutària, compten almenys amb l'antiguitat de dos anys i hagen sigut proclamats.  
També podran ser candidats els col·legiats que procedint d'un altre Col·legi s'hagen incorporat al Col·legi mitjançant una resolució de la Junta de Govern del Col·legi conservant l'antiguitat i la modalitat col·legial del Col·legi de procedència.  
Respecte als emèrits, hauran d'estar en el registre que a este efecte establisca el Col·legi.  
  
Article 42. Votacions  
La votació serà personal i secreta per mitjà de papereta, llevat que només existisca un candidat proclamat per a l'elecció del càrrec, i en este cas resultarà elegit sense necessitat d'esta.  
El vot podrà emetre's per correu certificat i se'n garantirà l'autenticitat i el secret.  
En tot allò no previst en estos estatuts sobre este particular, caldrà ajustar-se al que regule la Llei Orgànica del Règim Electoral vigent i la resta de normes complementàries.  
  
Article 43. Convocatòria d'eleccions i proclamació de candidats  
  
La convocatòria la farà el vicepresident en cas d'elecció únicament del president, i en els altres casos la farà la Junta de Govern, amb una antelació mínima de trenta dies naturals.  
Les candidatures hauran de presentar-se com a mínim amb 15 dies naturals d'antelació a la realització de les eleccions. Podran ser conjuntes o individuals i hauran de ser subscrites només pels candidats. Contindran el compromís de prestar jurament o promesa i obediència a l'ordenament jurídic professional i als estatuts.  
La proclamació de candidats la farà la Junta de Govern dins dels dos dies hàbils següents a l'acabament del termini per a presentar candidatures. Les impugnacions que es produïsquen hauran d'interposar-se en el termini de dos dies hàbils des de la notificació de l'acord i les resoldrà la Junta de Govern abans que tinga lloc la votació.  
  
  
Article 44. Mesa electoral i campanya electoral  
La mesa de la Junta General, ordinària o extraordinària, en què tinga lloc la votació realitzarà les funcions de mesa electoral. La mesa estarà composta per tres col·legiats designats per sorteig en sessió pública de la Junta de Govern entre els col·legiats amb més de dos anys de col·legiació que no tinguen complits 66 anys en el dia de l'elecció; el de més edat presidirà la mesa i el més jove actuarà de secretari; de la mateixa manera i en el mateix acte es designaran els suplents necessaris.  
  
Si els col·legiats excusen la seua participació en la forma designada en el paràgraf precedent, les vacants en la mesa electoral seran cobertes amb membres de la Junta de Govern ixent que no es presenten a l'elecció.  
Quan el nombre de candidats proclamats resulte igual o inferior al dels vocals de la Junta que s'ha d'elegir, la proclamació equivaldrà a l'elecció i esta, per tant, no haurà d'efectuar-se. Igual ocorrerà quan només es presente una persona al càrrec de president.  
Els candidats proclamats podran efectuar, al seu càrrec, les activitats de campanya electoral ajustades a l'ordenament jurídic. No podran utilitzar-se a este efecte locals ni altres mitjans materials o personals del Col·legi, excepte el dret al fet que se'ls facilite una còpia del cens electoral amb salvaguarda de la normativa sobre protecció de dades personals, així com sobres i paperetes per a l'elecció. Si el candidat vol remetre una única comunicació massiva al cens electoral, podrà entregar-ne el contingut al Col·legi, el qual la enviarà, i el cost d'esta anirà a càrrec del candidat si és per correu ordinari, i serà sense cost si és per correu electrònic, per a evitar l'entrega de domicilis o correus electrònics als candidats en prevenció de la normativa sobre protecció de dades de caràcter personal.  
Cada candidatura conjunta o cada candidat individual podrà designar un altre col·legiat que actue com a interventor en la mesa.  
  
Article 45. Exercici del vot i escrutini  
1. L'horari de votació serà el dia designat per la Junta de Govern i en l'horari, així mateix, acordat en la Junta de Govern, en un sol dia, i tenint en compte donar el màxim possible per a facilitar l'exercici del dret de vot dels col·legiats.  
2. La votació es realitzarà en dos urnes separades, en una votaran els col·legiats exercents siguen per compte propi o d'empresa i, en una altra, els no-exercents i emèrits. Els electors presentaran a qui presidisca la mesa la seua papereta de vot introduïda en un sobre oficial, i este la introduirà en l'urna corresponent i s'anotarà en la llista del cens. Votaran, en últim lloc, els interventors i els membres de la mesa. Finalment, s'introduiran els vots rebuts per correu que complisquen els requisits estatutaris.  
3. Seran únicament vàlides les paperetes i els sobres oficials entregats pel Col·legi als candidats i electors, els quals les tindran a la seua disposició en la seu col·legial, abans i durant la votació.  
4. L'escrutini realitzat per la mesa electoral serà públic i el secretari autoritzarà la corresponent acta que subscriuran els interventors i els altres membres de la mesa. S'inclouran les reclamacions que s'hi presenten que seran imprescindibles per a ulteriors recursos. Només es conservaran aquelles paperetes que hagen sigut objecte d'impugnació.  
  
5. Contra els acords de la Junta de Govern i la mesa electoral relatius a les eleccions es poden interposar, sense caràcter suspensius, els recursos previstos en estos estatuts.  
6. El vot per correu:   
1. El vot per correu podrà realitzar-se sol·licitant, amb cinc dies d'antelació mínim, l'imprés corresponent en la Secretaria del Col·legi, la qual verificarà l'autenticitat del sol·licitant i la seua condició d'elector, i en la remissió d'este haurà de quedar identificat el votant d'acord amb les normes de caràcter intern en matèria electoral que establisca el Col·legi i, en absència d'estes, de forma clara en el sobre i en la inclusió de l'imprés per a esta modalitat entregat prèviament.  
  
2. La Junta de Govern podrà adoptar les mesures necessàries per al vot electrònic per correu electrònic o via telemàtica, en qualsevol cas amb un certificat emés per l'entitat certificadora que done fe del contingut i del remitent, i a una adreça electrònica especial habilitada amb esta finalitat, que serà oberta i verificat el contingut a la finalització de l'escrutini de les paperetes igual que els sobres rebuts per correu ordinari.  
  
  
Article 46. Constitució de la Junta de Govern electa  
1. En el termini de cinc dies des de la constitució de la Junta de Govern es comunicarà al Consell Valencià de Col·legis de Graduats Socials i al Consell General de Col·legis de Graduats Socials d'Espanya, i a través d'estos a l'Administració pública de caràcter autonòmic i nacional que tinguen assignades les competències sobre col·legis professionals, la seua composició i el compliment dels requisits legals.  
  
De la mateixa manera es procedirà quan existisquen modificacions en la composició de la Junta de Govern.  
2. Els elegits com a president i la resta de membres de la Junta de Govern, abans de prendre possessió dels seus càrrecs, hauran de prestar jurament o promesa d'acord amb el que s'establix estatutàriament, així com obediència a l'ordenament jurídic professional.  
3. El president prendrà possessió davant de la mesa electoral en l'acte de ser elegit, i els altres membres en la primera Junta de Govern.  
  
  
CAPÍTOL TERCER  
Dels càrrecs i del funcionament de la Junta de Govern  
  
Article 47. El president  
1. El president tindrà la representació oficial del Col·legi, tant en juí com fora d'este i podrà apoderar professionals per a la representació i la defensa del Col·legi amb les facultats pròpies d'estos poders, i en les relacions amb els poders públics i autoritats; serà l'executor dels acords del Col·legi; convocarà i presidirà les sessions de les juntes generals i serà en estes qui redacte l'orde del dia, de les juntes de govern, en les quals, així mateix, fixarà l'orde del dia, així com de les comissions de treball a què assistisca; coordinarà la labor dels distints òrgans col·legials, els presidirà quan assistisca i resoldrà els empats amb el vot de qualitat si este subsistix durant dos votacions successives. Estes facultats les podrà delegar puntualment a favor de qualsevol membre de la Junta de Govern que el represente.  
  
2. El president assumirà totes les funcions del Col·legi en els casos d'urgència que així ho requerisquen, i podrà adoptar les decisions, les resolucions i les mesures que considere i sota la seua responsabilitat i a reserva de sotmetre-les al coneixement i convalidació de la Junta de Govern.  
3. El president serà qui ordene els cobraments i els pagaments, i firmarà la documentació col·legial i autoritzarà, amb el seu vistiplau, els certificats expedits pel secretari i les actes de la Junta General i la de Govern. L'ordenació de cobrament i de pagaments podrà delegar-les en el tresorer i, en este cas, el president les autoritzarà amb el seu vistiplau.  
Serà l'encarregat, així mateix, de firmar la documentació bancària necessària per a l'obertura i la cancel·lació de comptes i depòsits, firmar xecs o talons.  
4. Incumbix al president fomentar i mantindre entre tots els col·legiats la relació de camaraderia i la tutela dels drets de la professió, del Col·legi i dels seus integrants.  
5. Serà l'encarregat, també, d'autoritzar les altes col·legials, legitimar amb la seua firma els llibres de comptabilitat, facultat esta última que podrà delegar en el tresorer, i qualsevol altra de naturalesa oficial.  
6. Tindrà vot de qualitat en els empats en les votacions en general.  
  
  
Article 48. El vicepresident o vicepresidents  
El vicepresident o, si és el cas, els vicepresidents, per orde, substituiran el president en cas de vacant, absència o malaltia i en totes aquelles comissions que els encarregue el president amb caràcter permanent o ocasional.  
  
Article 49. El secretari  
1. Correspon al secretari redactar les actes, la correspondència i les comunicacions oficials, dirigir els treballs administratius del Col·legi, que podrà delegar parcialment en la figura del gerent, i portar l'arxiu i la custòdia de la seua documentació.  
2. El secretari tindrà també a càrrec seu l'expedició de certificats amb el vistiplau del president, la legalització de firmes de col·legiats i la redacció de la memòria anual del Col·legi.  
3. Correspondrà al secretari el control directe i immediat de tots els servicis col·legials i de les persones afectes a la plantilla d'estos.  
  
4. Per acord de la Junta General, es podrà contractar un gerent professional en la matèria que podrà ser col·legiat o no col·legiat. El nomenament i la remoció del seu càrrec correspon a la Junta de Govern, i tindrà les funcions pròpies de la gestió administrativa sense detriment de les funcions estatutàries dels càrrecs electius, i podran ser delegades en este, en casos concrets, algunes funcions de membres de la Junta de Govern que faciliten la gestió administrativa, com ara firmes de correspondència, informes, certificats ordinaris de col·legiació i semblants, o la representació en algun acte o comissió que per la seua qualitat professional siga d'interés la seua presència.  
5. El secretari donarà fe de la presa de possessió de tots els membres de la Junta de Govern.  
  
Article 50. El tresorer  
1. El tresorer materialitzarà la recaptació i la custòdia dels fons del Col·legi, donarà a estos la inversió que corresponga segons els acords de la Junta de Govern, portarà l'inventari dels béns del Col·legi dels quals serà administrador i ingressarà i retirarà fons dels comptes bancaris conjuntament amb el president.  
2. Redactarà i sotmetrà a l'aprovació de la Junta General els balanços, els comptes i els pressupostos, i tindrà cura del control d'estos.  
Per delegació del president, podrà firmar i amb esta autoritzar els llibres comptables oficials i en general qualsevol documentació de caràcter comptable pròpia del Col·legi davant dels organismes que corresponguen.  
3. Presentar informes periòdics a la Junta de Govern sobre l'impagament de quotes col·legials i derrames amb la proposta de les accions oportunes per a la seua recuperació.  
4. En la seua absència o per vacant, el substituirà el secretari de forma ordinària, llevat que la Junta de Govern designe un altre vocal d'esta per a esta eventualitat.  
  
Article 51. Funcionament de la Junta de Govern  
1. La Junta de Govern es reunirà almenys una vegada al mes, amb l'excepció, si és el cas, del mes vacacional, i en tot cas sempre que la convoque el president o ho sol·licite una quarta part dels seus components.  
2. La convocatòria l'acordarà el president i inclourà l'orde del dia, sense perjuí de tractar-se aquells assumptes que ell considere urgents, si bé, en estos casos, no s'hi podran adoptar acords.  
3. La Junta quedarà vàlidament constituïda en primera convocatòria si concorren la majoria dels seus components, i en segona convocatòria si assistixen el president, el secretari i tres vocals.  
4. L'assistència a la Junta és obligatòria per a tots els membres d'esta, i serà causa de cessament i consegüent substitució, d'acord amb el procés reglamentari, la inassistència sense causa justificada a tres sessions consecutives o cinc alternes en el termini d'un any.  
  
Article 52. Delegacions  
1. La Junta de Govern pot establir delegacions en l'àmbit de la seua competència, en les poblacions més importants de la província, amb un acord motivat.  
2. Per a l'elecció del delegat es comptarà amb els graduats socials de la comarca concreta de la població, i de les pròximes que siguen adscrites a estos efectes, i es durà a terme per mitjà de votació que la mateixa Junta per a facilitar la participació decidirà la forma que garantisca el dret de vot, bé en la mateixa població, en la seu social del Col·legi o per mitjà de correu siga certificat o electrònic amb garantia de constància de la voluntat del col·legiat votant. Si no s'establix, caldrà ajustar-se al que es disposa per a l'elecció amb caràcter general de Junta de Govern previst en estos estatuts.  
3. El càrrec de delegat serà per quatre anys, amb possibilitat de reelecció sense límit.  
4. Les normes internes i els reglaments de la delegació serà aprovada per la Junta de Govern.  
5. Correspon als delegats la representació del Col·legi en l'àmbit de la seua demarcació en els actes i les actuacions d'interés que siguen procedents, i sempre que no la tinga personalment el president o qualsevol membre per delegació d'este de la Junta de Govern.  
El delegat estarà present en els actes de caràcter oficial corporatiu en els quals haja d'estar el Col·legi en la seua demarcació, i tindrà cura d'informar la Junta de Govern de les necessitats, aspiracions i problemes professionals i corporatius dels col·legiats de la seua zona, davant dels quals i en les reunions internes que acorde el delegat, traslladarà la vida col·legial d'interés.  
  
  
CAPÍTOL QUART  
Junta General  
  
Article 53. La Junta General  
La Junta General és l'òrgan suprem de decisió col·legial. Podran ser ordinàries i extraordinàries, i la integraran tots els graduats socials col·legiats que es troben en el ple gaudi dels seus drets.  
  
Article 54. Orde del dia  
La Junta General Ordinària tindrà lloc dins del primer semestre de cada any per a tractar els assumptes següents:   
1r. Lectura i aprovació, si és el cas, de l'acta de la junta anterior, que llegirà el secretari.  
2n. Exposició i examen de la memòria anual.  
3r. Examen i aprovació del balanç i del pressupost per a l'exercici, que exposarà el tresorer.  
4t. Exposició, pel president, de l'actuació i desenvolupament del Col·legi durant l'any anterior i l'estat de les gestions realitzades en defensa dels interessos col·legials.  
5t. Proposicions de la Junta de Govern.  
6t. Proposicions i precs i preguntes dels col·legiats.  
7m. Elecció de càrrecs vacants quan siga procedent, llevat que la Junta de Govern haguera convocat per a això una junta extraordinària.  
8u. Qualssevol altres assumptes que no hagen de ser sotmesos a la Junta General Extraordinària.  
  
Article 55. Admissió de proposicions  
1. Les proposicions dels col·legiats davant de la Junta General ordinària hauran de ser entregades a la Junta de Govern perquè les examine i forme criteri i acorde si les peticions són concordes amb les finalitats del Col·legi, amb una antelació mínima de cinc dies hàbils (sense comptar els dissabtes, diumenges i festius per al còmput) respecte a la data en què haja de tindre lloc la reunió, i haurà de portar com a mínim la firma de deu col·legiats, dels quals set seran exercents.  
La Junta General acordarà, després de la seua lectura, si és procedent o no discutir les proposicions així formulades.  
2. Dels requisits anteriors s'exceptuen les proposicions incidentals i d'orde que es presenten durant la realització de la Junta per un o més assistents, sobre la procedència de les quals resoldrà qui la presidisca, i que mai podran referir-se a assumptes que hagen de ser sotmesos a la consideració de la Junta General i que no es troben expressament continguts en l'orde del dia.  
  
Article 56. Requisit de convocatòria  
1. Les convocatòries a la Junta General es realitzaran per mitjans que garantisquen la seua difusió a la generalitat de col·legiats i poden ser per correu electrònic o per correu ordinari remés als col·legiats amb l'orde del dia, així com, si és possible, la inclusió en el web col·legial per a general coneixement.  
2. La convocatòria haurà de cursar-se almenys amb huit dies hàbils d'antelació a la realització d'esta. En cas d'urgència, segons el parer de la Junta de Govern o del president, podrà reduir-se el termini a cinc dies hàbils.  
  
Article 57. Convocatòria de les juntes extraordinàries  
1. Les juntes generals extraordinàries es convocaran a iniciativa de la Junta de Govern o bé a sol·licitud escrita d'un terç dels col·legiats, en la qual expressaran la causa i la justificació de la convocatòria en un escrit dirigit a la Junta de Govern i puntualitzant els aspectes concrets que han de tractar-se.   
2. La Junta de Govern només podrà denegar la convocatòria quan la petició que complisca els requisits expressats siga contrària a la llei o aliena a les finalitats col·legials. En qualsevol altre cas iniciarà el debat el primer firmant de la petició.  
3. La Junta General haurà de tindre lloc en el termini de 30 dies naturals computats des de l'acord de la Junta de Govern.  
  
Article 58. Règim general dels debats  
1. Les juntes generals ordinàries i extraordinàries tindran lloc sempre el dia i l'hora assenyalats, bé siga en primera convocatòria, si assistixen com a mínim la mitat més un dels col·legiats, o en segona, 30 minuts després, siga quin siga el nombre d'assistents.  
2. El president dirigirà els debats, podrà concedir o suspendre en l'ús de la paraula i cridarà a l'orde els col·legiats que s'excedisquen en l'extensió o l'abast de les seues discussions, que no se cenyisquen a la matèria discutida o que falten al respecte a l'autoritat, a algun company, a la Junta o a l'Assemblea, i pot expulsar del local la persona a la qual ha cridat a l'orde dos vegades i l'ha desobeït.  
3. Com a regla general, en els temes que siguen objecte de debat, només es permetran com a màxim dos torns a favor i dos en contra, excepte en els assumptes d'excepcional interés a criteri del president.  
4. Les juntes no es consideraran acabades mentres no s'hagen discutit tots els punts de l'orde del dia i haja recaigut un acord sobre estos. No obstant això, excepte en casos d'elecció per a càrrecs de la Junta de Govern, les persones que les presidixen podran suspendre-les quan les sessions es prolonguen més de quatre hores, i continuar el mateix dia o el següent hàbil.  
  
Article 59. Votacions  
1. Les votacions realitzades en les juntes generals seran de tres classes: ordinària, nominal i per papereta. S'entendrà que hi ha unanimitat en una votació quan en preguntar el president si s'aprova l'assumpte sotmés a debat cap col·legiat manifeste el contrari. En tot cas, el president podrà proposar que se faça una votació.  
2. La votació ordinària es verificarà alçant el braç primer els que aproven la qüestió que es debat i després els que la desaproven, i s'efectuarà sempre que ho demane un col·legiat.  
3. La votació nominal es realitzarà dient cada col·legiat assistent els seus dos cognoms seguits de la paraula si o no, i tindrà lloc quan ho sol·liciten almenys cinc col·legiats.  
4. La votació per papereta tindrà lloc quan afecte qüestions personals d'un o més col·legiats, quan la demane la tercera part dels assistents o la propose el president. Les votacions per al nomenament de càrrecs vacants de la Junta de Govern seran sempre per papereta, i no seran vàlides les designacions fetes per aclamació excepte quan només existisca un candidat al càrrec sotmés a elecció i, en este cas i com a excepció, no serà necessària l'urna, i quedarà proclamat.  
  
  
  
TÍTOL IV  
  
CAPÍTOL PRIMER  
Responsabilitat disciplinària  
  
Article 60. Potestat sancionadora  
1. La Junta de Govern del Col·legi podrà sancionar els membres del Col·legi pels actes o omissions en què incórreguen i que estimen constitutius d'infracció dels deures professionals o corporatius, o siguen contraris a l'honorabilitat i prestigi de la professió i el respecte degut als companys, a més del que s'establixen en estos estatuts.  
  
2. No podrà ser imposada cap sanció sense la instrucció prèvia de l'expedient disciplinari, que se substanciarà d'acord amb el que disposen estos estatuts i, amb caràcter subsidiari, en el que preveu la normativa bàsica de l'Estat, legal i reglamentària, reguladora de l'exercici de la potestat sancionadora.   
  
Article 61. Graduació de les faltes  
Les faltes poden ser qualificades com a molt greus, greus o lleus.  
  
Article 62. Són faltes molt greus:  
a) La vulneració conscient i deliberada dels deures i les obligacions de la professió i, en particular, la que afecte de forma greu a la dignitat de la professió per l'incompliment de les regles que la governen d'acord amb el codi deontològic.  
b) La comissió de delictes dolosos, en qualsevol grau de participació, com a conseqüència de l'exercici de la professió.  
c) La infracció al règim d'incompatibilitats establit legalment.  
  
d) L'atemptat contra la dignitat o l'honor dels membres del Consell General, dels consells de comunitats autònomes i de la Junta de Govern quan actuen en l'exercici de les seues funcions i contra els companys en l'exercici professional.  
e) L'alteració maliciosa de les dades consignades en documents que expedisquen o atorguen.  
f) Haver sigut condemnat per la realització d'actes de competència deslleial.  
g) La participació activa en actuacions constitutives d'intrusisme professional, sempre que existisca condemna judicial ferma.  
h) La vulneració dels interessos dels consumidors i els usuaris dels seus servicis professionals.  
  
Article 63. Són faltes greus:  
a) La demora, la negligència o la descurança reiterades en el compliment dels deures i obligacions professionals i corporatives que causen notori perjuí o crebant.  
b) L'incompliment de les normes estatutàries o dels acords adoptats pels òrgans col·legials en l'àmbit de la seua competència.  
c) El reiterat incompliment de l'obligació d'atendre les càrregues col·legials llevat que constituïsca falta de més gravetat.  
d) La falta del respecte degut a autoritats, clients o companys en l'exercici de la professió.  
e) La inassistència injustificada a una citació del president del Consell o del col·legi corresponent quan això cause greu perjuí a la corporació.  
  
Article 64. Són faltes lleus:  
a) La demora o la negligència en l'exercici de les funcions professionals que tinguen encarregades, sempre que no ocasione perjuí o crebant notori.  
b) La falta de respecte als membres de Consell General, dels consells de comunitats autònomes i de la Junta de Govern en l'exercici de les seues funcions.  
c) Els actes enumerats en l'article anterior quan no tinguen entitat suficient per a ser considerats com a greus.  
Article 65. Sancions  
Les sancions que poden imposar-se són:  
1. Per faltes molt greus:  
a) Suspensió de l'exercici de la professió per un termini superior a sis mesos sense excedir dos anys.  
b) Suspensió dels drets col·legials per un termini superior a sis mesos sense excedir dos anys.  
c) Expulsió del Col·legi.  
d) En el cas d'impagament molt greu de quotes col·legials, la sanció entre el 20 i el 50 per cent de l'import degut i els interessos de demora fixats en l'interés legal més dos punts des de la data de meritació.  
  
2. Per faltes greus:  
a) Suspensió de l'exercici de la professió per un termini no superior a sis mesos.  
b) Suspensió dels drets col·legials per un termini no superior a sis mesos.  
c) En el cas d'impagament greu de quotes col·legials, la sanció entre el 10 i 20 per cent de l'import degut i els interessos de demora fixats en l'interés legal més dos punts des de la data de meritació.  
  
3. Per faltes lleus:  
a) Reprensió privada.  
b) Advertència per escrit.  
c) En el cas d'impagament lleu de quotes col·legials, la sanció entre el 5 i el 10 per cent de l'import degut i els interessos de demora fixats en l'interés legal més dos punts des de la data de meritació.  
Les sancions greus i molt greus comportaran la inhabilitació per a l'exercici dels càrrecs de la Junta de Govern, llevat que el sancionat haguera sigut rehabilitat mitjançant una resolució de la mateixa Junta de Govern.  
  
Article 66. Procediment  
1. El procediment per a la imposició de sancions per faltes disciplinàries s'ajustarà al que preveu la legislació administrativa general relativa a l'exercici de la potestat sancionadora tal com establixen estos estatuts.  
2. És competent la Junta de Govern per a la incoació de l'expedient disciplinari i el nomenament de l'instructor i el secretari. Serà instructor un membre de la Junta, que exposarà el resultat de les gestions en esta.   
  
El secretari podrà no ser membre de la Junta. Podrà ser un altre col·legiat siga exercent, no-exercent o emèrit, o la persona del gerent o assessor jurídic d'acord amb les característiques del procediment.  
No obstant això, i amb caràcter previ a la incoació de l'expedient disciplinari, la Junta de Govern, en un tràmit d'informació reservada respecte a les denúncies que este òrgan haja de conéixer, podrà decidir finalment si s'incoa o no l'oportú i esmentat expedient disciplinari.  
  
3. La imposició de sancions és d'exclusiva competència de la Junta de Govern corresponent, que adoptarà els acords per majoria de vots emesos secretament entre els membres presents en la sessió, excloent-hi el membre de la Junta que haja realitzat la labor d'instructor i de secretari, si és el cas.  
4. La sanció per falta molt greu serà adoptada de forma secreta i amb la conformitat de dos terceres parts dels assistents. El membre de Junta que injustificadament no concórrega en estos casos deixarà de pertànyer a l'òrgan rector del Col·legi.  
  
Article 67. Causes d'abstenció i recusació  
Seran causes d'abstenció i de recusació el parentiu fins al segon grau, l'interés personal o l'amistat o l'enemistat manifesta amb l'inculpat.  
Tot col·legiat està obligat a informar la Junta de Govern de les causes de recusació que aprecie en qualsevol membre d'esta, i la Junta ha d'apreciar-la d'ofici quan tinga coneixement d'una causa d'abstenció o recusació.  
  
Article 68. Competència en cas d'expedient contra un membre de la Junta  
La competència per a dirigir el procediment disciplinari contra un membre de Junta de Govern correspon al Consell Valencià de Col·legis de Graduats Socials i, si no n'hi ha, al Consell General de Col·legis de Graduats Socials d'Espanya.  
  
Article 69. Proporcionalitat  
En la imposició de sancions s'haurà de guardar la deguda proporció entre la gravetat del fet i la sanció aplicada, i serà considerada, en particular, la intencionalitat, la reiteració i la naturalesa dels perjuís causats com a criteris de graduació.  
  
Article 70. Execució  
1. Les sancions s'executaran una vegada que siguen fermes en via administrativa.  
2. Les sancions que impliquen la suspensió en l'exercici de la professió o expulsió tindran efectes en tota Espanya, i amb esta finalitat seran comunicades al Consell General perquè este les trasllade a la resta de col·legis els quals s'abstindran d'incorporar o habilitar el sancionat mentres estiga vigent la sanció.  
  
Article 71. Extinció de la responsabilitat  
1. S'extingix la responsabilitat per mort del col·legiat, prescripció de la falta i prescripció de la sanció.  
2. La baixa en el Col·legi no extingix la responsabilitat, l'expedient haurà de concloure's i la sanció, si és el cas, imposada romandrà en suspens per a ser complida si el col·legiat causara novament alta en el Col·legi.  
  
Article 72. Termini de prescripció de les faltes  
1. Les faltes molt greus prescriuran al cap de tres anys, les greus als dos i les lleus als sis mesos.  
2. El termini de prescripció de les infraccions començarà a comptar-se el dia en què la infracció s'haja comés.  
3. Interromprà la prescripció la iniciació, amb coneixement del col·legiat, del procediment sancionador, i es reprendrà novament el termini de prescripció si l'expedient sancionador estiguera paralitzat durant dos mesos per causa no imputable al col·legiat inculpat.  
  
Article 73. Termini de prescripció de les sancions  
1. Les sancions per faltes molt greus prescriuran al cap de tres anys, les imposades per faltes greus als dos anys i les imposades per faltes lleus a l'any.  
2. El termini començarà a comptar des de l'endemà a aquell en què adquirisca fermesa la resolució per la qual s'imposa la sanció.  
3. Interromprà la prescripció la iniciació amb coneixement del col·legiat del procediment d'execució, i tornarà a transcórrer novament el termini si aquell està paralitzat per més de sis mesos per causa no imputable al col·legiat sancionat.  
4. El termini de prescripció de la sanció quan el col·legiat sancionat trenca el seu compliment, començarà a comptar-se des de la data del trencament.  
  
Article 74. Anotació  
1. Les correccions disciplinàries que imposen els jutjats o tribunals a un graduat social es faran constar en l'expedient personal d'este.  
  
2. Així mateix es faran constar les sancions corporatives en l'expedient personal.  
  
Article 75. Cancel·lació  
1. L'anotació de sancions de reprensió privada i advertència escrita seran cancel·lades als sis mesos de la fermesa.  
2. L'anotació de la sanció de suspensió podrà cancel·lar-se a instàncies de l'interessat, quan hagen transcorregut almenys de dos a quatre anys des de la fermesa de la sanció, segons es tracte de falta greu o molt greu.  
3. El col·legiat sancionat amb l'expulsió no temporal del Col·legi podrà sol·licitar a la Junta de Govern la seua rehabilitació quan hagen transcorregut almenys sis anys des de la fermesa. A este efecte, s'instruirà l'oportú expedient amb audiència de l'interessat, que resoldrà la Junta de Govern de forma motivada en votació secreta i serà necessari el vot favorable de dos terceres parts dels seus membres.  
  
  
Article 76. Executivitat  
Els acords de la Junta de Govern i les decisions del seu president dictades en l'exercici de les seues funcions seran immediatament executives, llevat que el mateix acord establisca una altra cosa o es referisca al règim disciplinari dels col·legiats, i en este cas seran executives des de la fermesa.  
  
Article 77. Actes  
1. El Col·legi portarà obligatòriament un llibre d'actes on es transcriuran separadament les corresponents a la Junta de Govern i a la Junta General.  
2. Les actes seran firmades pel president o per la persona que l'haja substituït en la Junta i pel secretari o per la persona que haja exercit les seues funcions.  
  
Article 78. Recurs ordinari  
1. Els acords o les decisions del president i dels altres membres de la Junta de Govern podran ser recorreguts davant d'esta en el termini de 15 dies hàbils (descomptant dissabtes, diumenges i festius) comptador des de l'endemà de la publicació o, si és el cas, notificació als interessats. La Junta de Govern haurà de resoldre de forma expressa la impugnació en el termini de 15 dies hàbils i s'entendrà desestimada si transcorre el termini sense haver recaigut una resolució.  
2. Contra la resolució expressa o presumpta de l'esmentat recurs es podrà interposar recurs d'alçada en la forma prevista en l'article següent.  
  
Article 79. Recurs d'alçada  
1. Els acords adoptats per la Junta de Govern podran ser objecte de recurs d'alçada davant del Consell Valencià de Col·legis de Graduats Socials dins del termini d'un mes natural comptador des de l'endemà de la publicació o, si és el cas, notificació als interessats.  
  
2. El recurs es presentarà davant de la Junta de Govern que va dictar l'acord, la qual l'haurà de remetre al Consell en el termini de 10 dies, amb el seu informe i una còpia completa i ordenada de l'expedient.  
3. La interposició del recurs haurà d'expressar:  
a) El nom i els cognoms o la raó social del recurrent, així com la identificació del mitjà i del lloc assenyalats per a les notificacions.  
  
b) L'acte que es recorre i la raó de la seua impugnació.  
c) Lloc, data i identificació personal del recurrent.  
d) Òrgan al qual es dirigix.  
e) Les altres particularitats que siguen d'interés al fons.  
4. El Consell, amb els informes previs que estime convenients, haurà de dictar una resolució expressa estimant en tot o en part o desestimant les pretensions formulades per este dins dels tres mesos següents a la seua interposició, i s'entendrà que en cas de silenci queda denegat, llevat que l'acte inicial s'haguera produït per silenci i, en este cas, el silenci del recurs d'alçada tindrà caràcter estimatori.  
  
5. El Consell, quan resolga el recurs, decidirà totes les qüestions de forma i fons que plantege el procediment. La resolució serà congruent amb les peticions formulades pel recurrent sense que en cap cas puga agreujar-se la seua situació inicial.  
6. Contra la resolució del recurs, que esgota la via corporativa, es podrà interposar només un recurs contenciós administratiu.  
7. El que disposa este article s'entén sense perjuí de les especialitats establides en matèria electoral.  
  
Article 80. Suspensió de l'acte impugnat  
1. La interposició del recurs, excepte en els casos que una disposició establisca el contrari i excepte també en matèria disciplinària, no suspendrà l'execució de l'acte impugnat, si bé el Consell, de forma raonada i valorant el perjuí que podria causar a l'interés col·legial i a tercers, pot suspendre'l d'ofici o a petició del recurrent quan l'execució puga causar perjuís d'impossible o difícil reparació.  
  
2. L'acord de suspensió haurà d'adoptar-se en el termini de 30 dies comptadors des de la sol·licitud, i s'entendrà concedida si en l'esmentat termini no s'ha dictat una resolució expressa.  
  
Article 81. Recurs contra els acords de la Junta General  
Els acords de la Junta General seran recurribles per la Junta de Govern, el seu president o qualsevol col·legiat amb interés legítim davant del Consell Valencià de Col·legis de Graduats Socials, en el termini d'un mes natural des de la seua adopció.  
  
Article 82. Nul·litat  
1. Els actes dels òrgans col·legials són nuls de ple dret en els casos següents:  
a) Els que lesionen el contingut essencial dels drets i les llibertats susceptibles d'empara constitucional.  
b) Els dictats per òrgan manifestament incompetent per raó de la matèria o territori.  
c) Els que tinguen un contingut impossible.  
d) Els que siguen constitutius d'infracció penal o es dicten com a conseqüència d'esta.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan no tinguen els requisits essencials per a la seua adquisició.  
  
Article 83. Dies hàbils  
Amb caràcter general, en els còmputs de dies hàbils s'exceptuen diumenges i festius, llevat que s'establisca per a l'acte concret una altra cosa.  
Quan no s'establisca que el còmput és en dies naturals o mesos naturals, es considerarà que són dies hàbils.  
  
  
TÍTOL V  
  
CAPÍTOL PRIMER  
Normes afavoridores de lliure accés  
 als servicis de graduats socials i al seu exercici  
  
Article 84. Finestreta única  
1. El Col·legi de Graduats Socials de Castelló per si mateix o a través del Consell Valencià de Col·legis de Graduats Socials i del Consell General disposarà d'una pàgina web i col·laborarà amb les administracions públiques perquè, a través de la finestreta única prevista en la Llei de Lliure Accés a les Activitats de Servicis i el seu Exercici, els professionals puguen realitzar tots els tràmits necessaris per a la col·legiació, el seu exercici i la baixa col·legial, a través d'un únic punt, per via electrònica i a distància, així com realitzar la resta de les actuacions previstes en l'esmentada llei.  
2. Per mitjà de la finestreta única, els graduats socials podran de forma gratuïta:  
a) Obtindre tota la informació i els formularis necessaris per a l'accés a l'activitat professional i el seu exercici.  
b) Presentar tota la documentació i les sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en què tinguen la consideració d'interessats i rebre la corresponent notificació dels actes de tràmit preceptius i la resolució d'estos pel Col·legi, incloent-hi la notificació dels expedients disciplinaris quan no siga possible per altres mitjans.  
d) Rebre les convocatòries a les juntes generals ordinàries i extraordinàries i la informació sobre l'activitat pública i privada del Col·legi.  
  
3. A través de l'esmentada finestreta única s'oferirà de forma clara i inequívoca la informació següent:  
a) El procediment a través de mitjans electrònics d'accés gratuït al Registre de Col·legiats que estarà permanentment actualitzat i en el qual constaran els noms i els cognoms dels graduats socials col·legiats, número de col·legiació, títols oficials de què estiga en possessió, domicili professional i situació d'habilitació professional.  
b) L'accés al Registre de Societats Professionals, amb el contingut descrit en l'article 8 de la Llei 2/2007, de 15 de març, de Societats Professionals.  
c) Les vies de reclamació i els recursos que poden interposar en cas de conflicte entre el consumidor o usuari i un col·legiat o el Col·legi professional.  
d) Les dades de les associacions o les organitzacions de consumidors i usuaris a les quals els destinataris dels servicis professionals dels graduats socials poden dirigir-se per a obtindre assistència.  
e) El contingut del codi deontològic.  
4. El Col·legi de Graduats de Castelló, per al compliment del que preveu este article, incorporarà les tecnologies necessàries i crearà i mantindrà les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat.   
5. El Col·legi facilitarà, al Consell Valencià i al Consell General, la informació concernent a les altes, baixes i qualssevol altres modificacions que afecten els registres de col·legiats i de societats professionals, per al seu coneixement i l'anotació en els registres centrals.  
  
  
  
CAPÍTOL SEGON  
Memòria anual  
  
Article 85. Memòria anual  
1. El Col·legi estarà subjecte al principi de transparència en la seua gestió, i amb esta finalitat elaborarà una memòria anual amb el contingut exigit en la Llei de Col·legis Professionals.  
2. L'esmentada memòria anual contindrà, almenys, la informació següent:  
a) Informe anual de gestió econòmica, incloent-hi els gastos de personal suficientment desglossats i especificant les retribucions dels membres de la Junta de Govern quant al seu càrrec.  
b) Import de les quotes aplicables desglossades per conceptes i pel tipus de servicis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què fan referència, de la seua tramitació i de la sanció imposada, si és el cas, d'acord amb la legislació en matèria de protecció de dades de caràcter personal.  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, d'acord amb la legislació en matèria de protecció de dades de caràcter personal.  
e) Els canvis en el contingut del seu codi deontològic.  
f) Les normes sobre incompatibilitats i les situacions de conflicte d'interessos en què es troben els membres de les juntes de govern.  
  
3. La memòria anual es farà pública en el primer semestre de cada any a través de la respectiva pàgina web.   
  
  
CAPÍTOL TERCER  
Servici d'atenció col·legial  
  
Article 86. Servici d'atenció als consumidors o usuaris i als col·legiats  
1. El Col·legi de Graduats Socials de Castelló haurà d'atendre les queixes o les reclamacions presentades pels graduats socials col·legiats.  
2. Així mateix, el Col·legi disposarà d'un servici d'atenció als consumidors i usuaris que necessàriament tramitarà i resoldrà totes les queixes i reclamacions que referides a l'activitat col·legial o dels col·legiats presente qualsevol consumidor o usuari que contracte els servicis professionals dels seus col·legiats, així com per associacions i organitzacions de consumidors i usuaris en la seua representació o en defensa dels seus interessos.  
3. El Col·legi, a través d'este servici d'atenció als consumidors i usuaris, resoldrà les queixes o reclamacions siga informant sobre el sistema extrajudicial de resolució de conflictes, siga remetent l'expedient als òrgans col·legials competents per a instruir els oportuns expedients informatius o disciplinaris, siga procedint a l'arxivament d'estos, siga adoptant qualsevol altra decisió d'acord amb dret segons corresponga.  
  
4. La regulació d'este servici haurà de preveure la possibilitat de presentació de queixes i reclamacions per via electrònica i a distància.  
En tot el que no es regule respecte d'això en estos estatuts s'entén com a supletòria la Llei de Règim Jurídic de les Administracions Públiques i del Procediment Administratiu Comú, i estan subjectes al dret administratiu els actes que tinguen este caràcter dels òrgans col·legials i, per tant, seran recurribles una vegada esgotada la via corporativa davant de la jurisdicció contenciosa administrativa.